經曠禪師院
作者：貫休
朝代：唐

paragraphs: 吾師楞伽山中人，氣岸古淡僧麒麟。
曹溪老兄一與語，金玉聲利。
泥棄唾委，兀兀如頑雲。
驪珠兮固難價其價，靈芝兮何以根其根。
真貌枯槁言樸略，衲衣爛黑燒嶽痕。
憶昔十四五年前苦寒節，禮師問師楞伽月。
此時師握玉麈尾，報我却云非日月。
一敲粉碎狂性歇，庭松無韻冷撼骨。
搔窗擦簷數枝雪，邇來流浪于吳越。
一片閑雲空皎潔，再來尋師已蟬蛻。
薝蔔枝枯醴泉竭，水檀香火遺影在。
甘露松枝月中折，寶師往日真隱心，今日不能墮雙血。